Aichi E8A

Το Aichi E8A (ή AB-7) ήταν ιαπωνικό μονοκινητήριο αναγνωριστικό υδροπλάνο της δεκαετίας του 1930. Σχεδιάστηκε για το Ιαπωνικό Αυτοκρατορικό Ναυτικό όμως παρήχθησαν μονάχα δύο πρωτότυπα και δεν εντάχθηκε σε παραγωγή.

Σχεδιασμός και ανάπτυξη
Το Αυτοκρατορικό Ναυτικό εξέφρασε το 1933 την ανάγκη αντικατάστασης των αναγνωριστικών Nakajima E4N που επιχειρούσαν από μονάδες επιφανείας του. Η Aichi υπέβαλε δύο προτάσεις: το χαμηλοπτέρυγο μονοπλάνο AM-7 που προωθούνταν από αστεροειδή κινητήρα Bristol Mercury και το πιο συμβατικό για τα δεδομένα της περιόδου AB-7. Το δεύτερο ήταν διπλάνο και προωθούνταν από κινητήρα Bristol Jupiter που παράγονταν κατόπιν αδείας στην Ιαπωνία. Οι εργασίες πάνω στο AM-7 σύντομα τερματίστηκαν διότι οι επιδόσεις του αποδείχθηκαν ίδιες σχεδόν με αυτές του αεροσκάφους που καλούνταν να αντικαταστήσει. Αντιθέτως η ανάπτυξη του AB-7 συνεχίστηκε και κατασκευάστηκαν δύο πρωτότυπα.Mikesh and Abe 1990, p. 74.

Το AB-7 ήταν μικτής κατασκευής, με κάποια τμήματά του κατασκευασμένα από ξύλο και άλλα μεταλλικά. Είχε έναν μεγάλο πλωτήρα που μπορούσε να αντικατασταθεί από τροχούς ώστε να μπορεί το αεροσκάφος να επιχειρεί και από αεροδρόμια. Οι πτέρυγές του μπορούσαν να αναδιπλωθούν προς τα πίσω ώστε να εξοικονομείται χώρος επί των πλοίων. Ο πιλότος κάθονταν σε ανοικτό κόκπιτ ενώ το κόκπιτ του παρατηρητή ήταν εν μέρει κλειστό. Το AB-7 δοκιμάστηκε σε συγκριτικές δοκιμές με το ανταγωνιστικό Kawanishi E8K, ένα χαμηλοπτέρυγο μονοπλάνο παρόμοιας διάταξης με το AM-7,Mikesh and Abe 1990, p. 137–138. καθώς και το διπλάνο Nakajima E8N. Παρόλο που το Nakajima είχε επιδόσεις παρόμοιες με του E8A, επιλέχθηκε από το Αυτοκρατορικό Ναυτικό και εντάχθηκε σε παραγωγή διότι αποδείχθηκε ευκολότερο στον χειρισμό και ήταν πιο ευέλικτο.Francillon 1970, pp. 408–410.

Παραπομπές

Βιβλιογραφία
 Francillon, René J. Japanese Aircraft of the Pacific War. London, Putnam, 1970. .
 Mikesh, Robert and Shorzoe Abe. Japanese Aircraft 1910–1941. London:Putnam, 1990. .

Εξωτερικοί σύνδεσμοι


E8A
Κατηγορία:Αεροσκάφη ναυτικής αεροπορίας
Κατηγορία:Αναγνωριστικά αεροσκάφη
Κατηγορία:Εμβολοκινητήρια στρατιωτικά αεροσκάφη
Κατηγορία:Υδροπλάνα
Κατηγορία:Αεροσκάφη του Μεσοπολέμου